Die Spitskopdam in die Hartsrivier verskaf hoofsaaklik besproeiingswater. Die grootste deel van die dam lê in die Noord-Kaap, die noordoostelike deel in Noordwes. Dit is suidsuidwes van Hartswater, 27 km wes van Warrenton, noord van Kimberley en 33 km suidwes van Jan Kempdorp en by die koordinate 28° 4′ 4,6″ suid en 24° 33′ 36,4″ oos. Die vleiland by die dam is een van die grootstes in die andersins droë Noord-Kaap. Net soos Barberspan bied dit permanente water in ‘n omgewing waar waterbronne normaalweg wisselvallig en tydelik van aard is. Gereeld is daar meer as 10 000 voëls aanwesig wat ‘n 120 verskillende spesies verteenwoordig. Die grondwal dateer uit 1975 en is na ernstige vloedskade in 1989 herbou. Aanvanklik was die bakmaat oor die 61 miljoen m³, maar tans is dit minder as 58 m³. Hierdie wal staan 16 m hoog bo die rivierbedding, is 900 m lank, het ‘n opvanggebied van 26 992 km² en ‘n wateroppervlakte van 25 km². Dit vorm deel van die Kalahari Wes-watervoorsieningstelsel. ‘n Groot gevaar vorm die swak watergehalte.